b'\n_START_ARTICLE_\nImhotepas\n_START_SECTION_\nArchitektas\n_START_PARAGRAPH_\nImhotepas \xe2\x80\x93 mitais apipinta asmenyb\xc4\x97, per savo gyvenim\xc4\x85 buvo \xc4\xafvald\xc4\x99s ne vien\xc4\x85 profesij\xc4\x85, bet geriausiai jis yra \xc5\xbeinomas kaip pirmas tikras architektas istorijoje, suformav\xc4\x99s architekt\xc5\xabr\xc4\x85 kaip moksl\xc4\x85 bei amat\xc4\x85. Ir tai yra suprantama, \xc5\xbeinant, kad jis yra kil\xc4\x99s i\xc5\xa1 Mendes provincijoje gyvenusios Khreduonkhos (Khredu \xe2\x80\x93 ankh) bei architekto Kanoferio \xc5\xa1eimos (nors jis taip pat yra kildinamas i\xc5\xa1 Egipto mitologijos veik\xc4\x97jo Ptacho (Ptach)). Gim\xc4\x99s Ankhtov\xc4\x97s miestelyje, Ineb-Hedj (Memfio) pakra\xc5\xa1tyje jau b\xc5\xabdamas ma\xc5\xbe\xc5\xb3 dien\xc5\xb3 Imhotepas pasi\xc5\xbeym\xc4\x97jo i\xc5\xa1skirtin\xc4\x97mis vadovavimo savyb\xc4\x97mis bei \xc5\xbeingeidumu.\n_START_SECTION_\nD\xc5\xbeoserio piramid\xc4\x97\n_START_PARAGRAPH_\nD\xc5\xbeoserio piramid\xc4\x97 \xe2\x80\x93 pirmoji pasaulyje piramid\xc4\x97 bei seniausias akmeninis monumentinis pastatas \xc5\xbeinomas \xc5\xa1iais laikais. Ji buvo pastatyta apie 2630\xe2\x80\x932611 m. pr. m. e. Sacharos dykumoje pagerbti tre\xc4\x8diosios dinastijos Egipto karali\xc5\xb3 bei pirm\xc4\x85j\xc4\xaf vadinamosios Senosios Karalyst\xc4\x97s valdov\xc4\x85 D\xc5\xbeoser\xc4\xaf. Imhotepas pirm\xc4\x85 kart\xc4\x85 istorijoje panaudojo akmenin\xc4\x97s-luitin\xc4\x97s statybos b\xc5\xabd\xc4\x85 (anks\xc4\x8diau buvo statoma i\xc5\xa1 d\xc5\xbeiovint\xc5\xb3 molio plyt\xc5\xb3) ir suk\xc5\xabr\xc4\x97 \xc5\xa1edevr\xc4\x85, kuriuo stebisi net \xc5\xa1i\xc5\xb3 laik\xc5\xb3 technologai \xe2\x80\x93 \xc5\xa1e\xc5\xa1i\xc5\xb3 mastab\xc5\xb3, 62 metr\xc5\xb3 auk\xc5\xa1\xc4\x8dio, apie 900 000 ton\xc5\xb3 sveriant\xc4\xaf statin\xc4\xaf bei vis\xc4\x85 j\xc4\xaf supant\xc4\xaf kompleks\xc4\x85.\n_START_SECTION_\nNebaigtoji piramid\xc4\x97\n_START_PARAGRAPH_\nNors dar n\xc4\x97ra galutinai \xc4\xafrodyta, bet, ko gero, yra i\xc5\xa1lik\xc4\x99s dar vienas Imhotepo suprojektuotas k\xc5\xabrinys: Sekhemkheto (Sekhemkhet) nepabaigta piramid\xc4\x97. Jo vardas yra \xc4\xafra\xc5\xa1ytas ant \xc5\xa1iaurin\xc4\x97s paradin\xc4\x97s statinio sienos.\n_START_SECTION_\nMedikas\n_START_PARAGRAPH_\nManoma, jog Imhotepas yra garsiojo Edvino Smito Papiruso, pirmojo \xc5\xbemonijos istorijoje medicininio dokumento, autorius, taip pat Memfio medicinos mokyklos \xc4\xafkur\xc4\x97jas. Dar tris t\xc5\xabkstan\xc4\x8dius met\xc5\xb3 po jo mirties Egipte j\xc4\xaf garbino kaip gydymo diev\xc4\x85, o graikai j\xc4\xaf tapatino su savuoju medicinos dievu Asklepijumi.\n_START_SECTION_\nImhotepas \xc5\xa1iomis dienomis\n_START_PARAGRAPH_\n\xc5\xa0is genialus \xc5\xbemogus i\xc5\xa1lieka viena i\xc5\xa1 paslaptingiausi\xc5\xb3 asmenybi\xc5\xb3. Garsioji Stephen Sommers kino juosta \xe2\x80\x9eMumija\xe2\x80\x9c (The Mummy) bei jos t\xc4\x99siniai pasakoja b\xc5\xabtent apie misti\xc5\xa1k\xc4\x85j\xc4\xaf Imhotep\xc4\x85. Taip pat kuriami dokumentiniai filmai (pvz., \xe2\x80\x9eThe Lost Mummy Of Imhotep\xe2\x80\x9c), ra\xc5\xa1omos knygos, moksliniai darbai.'